對梅傚楊誠齋體
作者：張侃
朝代：宋

paragraphs: 前年看梅清溪邊，萬花依枝占芳妍。
去年看梅金臺下，一枝傍竹秀而野。
今年梅花勝舊年，急呼麴生來座前。
折花飲酒到夜半，羌管休吹且頻看。
旁人笑我心太癡，花開花落由天時。
如何苦作十日計，慳風妬雨誰得知。
我雖不言見已慣，倚著茅簾聽過鴈。
明年梅開在清溪，不妨訪梅西山西。